Julius Axelrod
Julius Axelrod, 1912-2004, amerikansk biokemiker og farmakolog. Efter universitetsansættelser blev han i 1955 leder af farmakologisektionen ved National Institute of Mental Health i Bethesda, Maryland. 
Sammen med Ulf von Euler-Chelpin og Bernard Katz modtog han i 1970 nobelprisen i fysiologi/medicin for sin opdagelse af et særligt enzym, der nedbryder signalstoffet noradrenalin, hvilket førte til en bedre forståelse af nervesystemets funktion og virkningen af visse psykofarmaka.